Hari.
Oniaroa,
ijaꞌari vahoarahanana Jerusaléa vahojakia vaniꞌaꞌaha:
—Hiꞌo makhira,
akadijaꞌari vanavaꞌisohiva abonoa vanofimanira koda o vanaabinivini?
Vada vaniꞌa.
Ijaꞌari vaipohiki vahararana vara niki ada,
ni-nahina bianaathidanoaraririha ada.
Akadikaꞌdaꞌdia avigamanira koda ada Jesus,
Cristo hina,
Deua bikaronaki hina?
— vaabono vakaniꞌakhamaꞌaha.
—Cristo khana kamahini ni-ijaꞌaria avigaki bana ida ibavi bivikhaki kani.
Aogaki ida makhira bivavijavaki ibavini — vakhaniha.
Ijaꞌari Deu-ra khai vaniꞌavini kagorani kavasiribanini bodinia Jesus vaꞌora kaꞌojomoꞌivini kabaꞌi,
athi ꞌbarakia vaꞌora niꞌaha:
—Hora avarigaki hora avavanihamania koda?
Ibavi hana hini kaijaꞌarini ohina-ra avarigamania koda jaboni?
Hovani kaꞌoa oabono ovikharihi hida.
Ni-ijaꞌari-ra navaꞌiponiꞌimariniki ada hora karonaꞌiki.
Ni-avarigariha ada hora karonaꞌiki.
Hovani oa oogara ada.
Kidiani oavania okhaja.
Hora karonaꞌiki ada — vaꞌora niꞌaha ada Jesus.
Vanofivini kabaꞌi ida Jesu-ra vagathivini,
ni-nahina bigathiki.
Ni-kaikahiꞌiaki kaho ida mahi Deus Jesu-ra vagathivini-ra vaꞌahavini.
Ijaꞌari vajoroniki vahararana vahojaki adani ijaꞌari vaipohiki Jesu-ra vakajariꞌdariki.
Vaniꞌaha:
—Ipohiki ida makhira kabadani danoki.
Cristo oamani ada Jesus.
Ijaꞌari hoariha hira vaha ada Cristo;
bikaabokamanija koda ida badani danoki arafiaki,
Jesus kabadani-ra aradaki?
Akajariꞌdariha ada Jesus,
Cristo hina Deua bikaronaꞌiki — vakhaniꞌaha.
Hari.
Farisioa vakamithaꞌihi ida ijaꞌari vajoroniki athii ꞌbararikia Jesus varani hina vaabono vara vakaniꞌakhamaki.
Farisioa vanofiki ida Jesus gathana.
Oniaroa,
sasidotxi vavakaꞌdaꞌdiva,
farisio khama vaꞌora vahonariaha adani sorara:
—Jesus kania avikhaꞌa mahija avagathivini.
Vavikha hida akadiania — vaꞌora vaniꞌaha.
Hari.
Jesus vaꞌora niꞌaha adani ijaꞌari vajoroniki:
—Mahi ipohirikia ohojaki ho avakadiania.
Naothinia oajoiki bana ho hora karonaki kania.
Hora avanakoꞌdihaki bana aꞌoni,
ni-hora avakaragaki bana.
Ni-avakaabokaki bana ida ovahojaki kania avarikhani.
Judeus kaijaꞌari vaabono vakananaꞌdohikhamaꞌaha:
—Hana vania koda okhaki ada akaragarara kaimoni?
Arabo hoariha kasidajinia okhamaniki koda ada,
vaꞌora kaꞌojomoꞌira kaimoni adani akadijaꞌari vihiriki?
Vaabono vakaniꞌakhamaꞌaha:
—Haria niꞌajoraꞌiki ada:
Anakoꞌdihavini,
ni-akaragaki bana.
Ni-akaabokaki ida aokhana bivahojaki kania.
Ni-aogaki ida kidivarani nahina nini — vakhaniꞌaha.
Hari.
Oniaroa,
anokhomini amaakariꞌiki ida Amokhini Kaihinikani amonahani.
Hari.
Ahoaraniꞌiki hida mahi karaho ihinika aꞌdiahini kamahini.
Oniaroa,
vahararana gaaꞌaha ada Jesus,
athi ꞌbarakia vaꞌora niꞌaꞌaha:
—Jahaki ida ijaꞌari kanabidini akaaforaki kodiania khani,
biꞌavija kaimoni ida onoꞌavini hiki kaimoni.
Deus athi kapapirania hojaki hida varani ohina:
“Hora vakaijokajahakikia
vaꞌini bodinia
sororonaniki fori hiki ida paha ijaꞌari-ra nahokiki.
Vaini kapahani sororonaniki fori hiki ida.”
Niha ada Jesus.
Jesua bikavarajomiki ada Maꞌonahai Jahaki paha sororonanikia fori hina.
Jesus kavarani-ra kajariꞌdarikia bigathaniki bana ada Maꞌonahai Jahaki.
Oniaro kari ni-Deua bikaronaꞌiaki kaho ada Maꞌonahai Jahaki vajariꞌdariki vakadiania.
Ni-abiniꞌiaki kaho ada Jesus.
Ni-ajoisiꞌiaki kaho ada Jesus Deus Ibavi Jahakaꞌoaki vagaki kania,
oniani ida Maꞌonahai Jahaki-ra arakhaꞌiarija ijaꞌari vajariꞌdariki vakadiania.
Jesus kavarani-ra vakamithaki adani ijaꞌari vajoroniki,
vakhaniha vahoarahanana:
—Hiꞌo makhira,
Deus athi namoniva abono anokhaki o — vakhaniha.
Vakhaniha adani vahoariha:
—Cristo mani o.
Vahoariha vani adani vakhaniha:
—Iniani,
ni-Galiléia kaarabonia khaki ada Cristo oniki.
Deua bivavaꞌisohihijoraki ada Cristo:
Akadijaꞌari okhananavaki Davi kohana oniki kahanodi namitharonisiagaki ada Cristo.
Bivaꞌbanaki Belém sidaji.
Davi kohana bivavijavaki ida sidaji Belém.
Nimania ida haria navaꞌisohijoraꞌiki athii Deus athi kapapirania hojaki — vakhaniha adani ijaꞌari Jesu-ra vakajariꞌdaki,
avigaravini kabaꞌi ida Jesua bivaꞌbanaki ibavini.
Oniaroa,
vahoariha vakajariꞌdaki ida Jesus athi.
Vahoariha vani adani Jesus athi-ra vakajariꞌdariha.
Vakadiania vahojaki adani ijaꞌari Jesu-ra vagathivini-ra vanofiki.
Ni-nahina bigathiꞌiki kaho.
Hari.
Oniaroa,
avajoiꞌaha adani sorara sasidotxi vavakaꞌdaꞌdiva,
farisio vihiki vakadiania.
Sorara-ra vaꞌora vananaꞌdohiꞌaha:
—Nahina mani ida Jesu-ra avavikharavini hija?
Sorara vaꞌora vaniꞌaha:
—Ni-ijaꞌari hoariha vara bivaniꞌaki ida varani Jesus kavarani fori hiki — vakhaniha,
Jesus athi-ra vakajariꞌdaravini.
Farisio vaꞌora avakaihamahiꞌaha adani sorara,
vaꞌora vaniꞌaha:
—Aꞌonira korijanahamanira koda ada jaboni Jesus?
Judeus kaijaꞌari vanavaꞌisohiva abonoa vakajariꞌdahahaviki ada Jesus.
Harivani,
Farisio jaboni akajariꞌdaki ada.
Akajariꞌdahahaviki ada.
Ijaꞌari vahoariha Deus kavaꞌisohihi jiriki-ra avigariki.
Deus vaꞌora nihimaki bana adani — vakhaniha adani farisio Jesu-ra vakajariꞌdaki.
Hari.
Vakadiania hojaha ada farisio Nicodemos oniki.
Mahi ipohiki viahania joma kabaꞌi,
binavanavanahaꞌiki ada Jesus.
Hari.
Nicodemos vaꞌora niꞌaha adani ipohina:
—Ni-akamithaꞌiaki kaho ida Jesus abono-ra vajariꞌdavini.
Moisés kohana vaꞌora navaꞌisohiꞌiki adani akadijaꞌari avikhananavaki:
“Hariꞌa ijaꞌari kabadani asohirini-ra vakahiva
adani ijaꞌari vanasohiva abono,
vakamitharavini oadani ida abononi vajariꞌdavini.
Avigaravini oadani ida
kidihojai,
hariꞌa jaharikia avarakhava ida ijaꞌari.”
Niki ida Moisés athi papira hojaki.
Ni-akamithaꞌiaki kaho ida Jesus abono-ra vajariꞌdavini.
Ni-asohiki ida kidihojai asohirini akahivini,
ananaꞌdohiravini oadani — vaꞌora niꞌaꞌaha ada Nicodemos.
Vagathaniꞌihi ida athi:
—Ivani jaboni Galiléia kaaraboni kaijaꞌarini mani koda i?
Vada iniꞌa bana ida Deus athi kapapirani jiriki mahija Galiléia kaarabonia Deus athi namoniva abono kharina-ra iogavini — Nicodemo-ra vaniꞌaha.
Galiléia kaarabonia ꞌbanaki vavanihaki ada Jesus.